FI Euroopan unionin virallinen lehti C 311/6

EURES-PERUSKIRJA

2010/C 311/05

EUROOPAN KOORDINOINTITOIMISTO, jäljempänä ’Eures-koordinointitoimisto’, joka on perustettu neuvoston asetuksen (ETY) N:o 1612/68 21 artiklassa,

ottaa huomioon neuvoston asetuksen (ETY) N:o 1612/68 täytäntöönpanosta avointen työpaikkojen ja työhakemusten välittämisen osalta 23 päivänä joulukuuta 2002 tehdyn komission päätöksen N:o 2003/8/EY (1), jäljempänä ’päätös’, ja erityisesti sen 8 artiklan,

ottaa huomioon työntekijöiden vapaata liikkuvuutta käsittelevän neuvoa-antavan komitean ja työntekijöiden vapaata liikkuvuutta käsittelevän teknisen komitean lausunnon, ja kuultuaan Eures-verkoston korkean tason strategiaryhmää,

ON HYVÄKSYNYT TÄMÄN EURES-PERUSKIRJAN, jota

Eures-verkoston jäsenten (jäsenvaltioiden nimeämien erikoisyksiköiden) ja Eures-yhteistyökumppanien (kaikkien muiden osallistuvien organisaatioiden, mukaan luettuina työmarkkinajärjestöjen) on noudatettava Eures-yhteistyöhön liittyvässä toiminnassaan päätöksen 3 artiklan mukaisesti

I OSA

KUVAUS EURES-TOIMINNASTA

Eures-toiminnan on kuuluttava kiinteästi Eures-verkoston jäsenten tarjoamiin palveluihin, joita on saatavana kaikista paikallistoimistoista. Eures-verkoston jäsenten on tavoitteitaan ja suoritusindikaattoreitaan määrittäessään otettava huomioon eurooppalainen ulottuvuus ja etenkin Euroopan työllisyysstrategia. Eures-verkoston jäsenten ja yhteistyökumppanien on yhteistyössä vahvistettava tätä integrointia.

Liikkuvuutta on edistettävä siten, että samalla varmistetaan ”oikeudenmukaisen liikkuvuuden” käsitteen toteutuminen erityisesti torjumalla pimeää työtä ja sosiaalista polkumyyntiä, jotta varmistetaan, että työnormeja ja oikeudellisia vaatimuksia noudatetaan aina täysimääräisesti.

1.1 Työnvälityspalvelut

Eures-verkoston jäsenten ja yhteistyökumppanien tehtävänä on edistää aktiivisesti liikkuvuutta Euroopan työmarkkinoilla vaihtamalla keskenään tietoja avoimista työpaikoista ja työhakemuksista. Avoimia työpaikkoja koskevien tietojen on oltava paikkansa pitäviä, täsmällisiä ja riittäviä, jotta työnhakijat voivat tehdä tietoisen päätöksen paikanhausta. Erityistä huomiota on kiinnitettävä sellaisiin avoimiin työpaikkoihin, joihin työnantaja haluaa nimenomaan palkata työntekijät muista Euroopan maista. Ilmoituksia avoimista työpaikoista vaihdetaan III osassa tarkoitettua yhtenäistä menettelyä noudattaen.

Eures-verkoston jäsenet ja yhteistyökumppanit toimittavat tietoja sekä antavat neuvontaa ja ohjeita työnhakijoille ja liikkuville työntekijöille (rajatyöntekijöille, siirtotyöläisille (2) ja lähetetyille työntekijöille) sekä työnantajille ja henkilöille, joilla on erityisiä informaatiotarpeita, kuten nuorille, ikääntyneille, vammaisille ja naisille sekä EU:n liikkuvien työntekijöiden perheenjäsenille. Näihin palveluihin kuuluu seuraavaa:

— Avoimet työpaikat ja työhakemukset Eures-verkoston jäsenet ja yhteistyökumppanit auttavat ja neuvovat työnhakijoita, jotka haluavat lähteä töihin ulkomaille, sopivista avoimista työpaikoista sekä auttavat ja neuvovat työhakemusten ja suositellun eurooppalaisen mallin mukaisten ansioluetteloiden laatimisessa. Työnhakijoille on annettava mahdollisuus tallentaa ansioluettelonsa Eures-verkoston ansioluetteloiden tietokantaan.

— Avustaminen työntekijän työhönottamisessa toisesta Euroopan maasta Eures-verkoston jäsenet ja yhteistyökumppanit toimittavat tietoja ja tarjoavat työhönottopalveluja työnantajille, jotka haluavat palkata työntekijöitä muista maista. Näihin palveluihin kuuluu työnhakijoille asetettavia vaatimuksia koskeva neuvonta. Verkoston jäsenet ja yhteistyökumppanit auttavat kehittämään Eures-verkoston ansioluettelojen tietokantaa välineeksi, jonka avulla työnantajat pääsevät varantoon, jossa on tiedot ulkomailla työskentelystä kiinnostuneista työntekijöistä.

— Tiedot elin- ja työoloista Eures-verkoston jäsenet ja yhteistyökumppanit välittävät ajantasaisia, täsmällisiä ja selkeitä tietoja ja neuvoja elin- ja työoloista Eures-maissa.

— Tiedot työmarkkinoista Eures-verkoston jäsenet ja yhteistyökumppanit välittävät tietoja Euroopan työmarkkinoilla vallitsevista suuntauksista, kuten tietoja työvoiman saatavuudesta, puutteesta ja ylitarjonnasta.

Eures-verkoston palvelut ovat tavallisesti ilmaisia. Jos Eures-verkoston jäsenet ja yhteistyökumppanit veloittavat palveluista, Eures-palvelujen maksut eivät saa poiketa niihin verrattavista jäsenvaltioiden maksuista.

1.2 Valtioiden välinen, alakohtainen ja rajat ylittävä yhteistyö

Eures-verkoston jäsenet ja yhteistyökumppanit edistävät verkostossa tehtävää yhteistyötä. Verkoston jäsenet ja kumppanit, jotka ovat erikoistuneet tiettyihin ammatteihin tai henkilöryhmiin, kuten hallinto- tai tutkimushenkilöstöön, tukevat valtioiden välisen yhteistyön kehittämistä näillä aloilla niin Eures-verkostossa kuin muissa asiaan liittyvissä eurooppalaisissa aloitteissa ja rakenteissa.

Lisäksi verkoston jäsenet tukevat valtioiden rajat ylittävän yhteistyön kehittämistä paikallisten työmarkkinaosapuolten, viranomaisten ja muiden kysymykseen tulevien, rajaseuduilla sijaitsevien paikallisten ja alueellisten organisaatioiden kanssa paikallisten työmarkkinoiden edistämiseksi ja työntekijöiden liikkuvuuden helpottamiseksi näillä alueilla. Tarkoituksena on osallistua alueen taloudelliseen ja sosiaaliseen kehittämiseen.

1.3 Liikkuvuuden esteiden seuranta, arviointi ja poistaminen

Liikkuvuuden esteiden koordinoitua seurantaa ja poistamista varten Eures-verkoston jäsenet seuraavat säännöllisesti yhteistyössä asiaan liittyvien yhteistyökumppanien tai muiden tahojen kanssa ammattitaitoisten työntekijöiden erityistä ylitarjontaa ja puutetta sekä havaitsemiaan erityisiä liikkuvuuden esteitä, myös eroja lainsäädännössä ja hallintomenettelyissä. Niiden on selvitettävä, millä tasolla esteet voitaisiin parhaiten poistaa.

II OSA

EURES-VERKOSTON JÄSENTEN JA YHTEISTYÖKUMPPANIEN TOIMINNAN TAVOITTEET, LAATUVAATIMUKSET JA VELVOITTEET

2.1 Avoimia työpaikkoja koskevaan tietokantaan liittyminen

Kaikki Eures-verkoston jäsenten ja yhteistyökumppanien julkistamien avointen työpaikkojen on oltava kaikkien muiden jäsenten ja kumppanien saatavilla hyödyntämällä (III osassa esitetyllä tavalla) yhtenäistä järjestelmää ja yhteisiä malleja, joiden avulla tiedot voidaan välittää uusinta teknologiaa käyttäen.

Lisäksi Eures-verkoston jäsenten ja yhteistyökumppanien on varmistettava, että verkoston jäsenille ja yhteistyökumppaneille tiedotetaan ripeästi avoimista työpaikoista, joihin työnantaja olisi kiinnostunut saamaan kansainvälisiä hakijoita tai joihin todennäköisesti rekrytoidaan muiden jäsenvaltioiden kansalaisia.

2.2 Tiedonvaihto

2.2.1 Avoimia työpaikkoja koskeva tiedonvaihto

Eures-verkoston jäsenet ja yhteistyökumppanit huolehtivat siitä, että kaikki muilta jäseniltä ja kumppaneilta saatavat tiedot avoimista työpaikoista käsitellään välittömästi, ilmoitetaan niiden vastuulla olevissa järjestelmissä ja toimitetaan yleiseen käyttöön.

Niiden on varmistettava, että tiedot avoimista työpaikoista ovat riittävän korkeatasoisia, jotta työnhakijat voivat hakea niitä ja tehdä tietoisen päätöksen sopivan työpaikan hakemisesta ja että työnantajat saavat sopivimpien hakijoiden hakemukset.

Eures-verkoston jäsenten on varmistettava, että ilmoitus avoimista työpaikoista säilytetään vain niin kauan kuin niitä ei ole täytetty.

— Ilmoitukset on keskeytettävä tai poistettava heti, kun työnantajalla on arvioitavanaan riittävästi hakijoita tai kun avoin työpaikka on täytetty.

— Eures-verkoston jäsenet seuraavat kaikkia avoimia työpaikkoja tiettyjen viikkojen ajan ja varmistavat, että pitkäaikaisissa ilmoituksissa julkaistut työpaikat ovat edelleen avoimia, tai poistavat ilmoituksen.

2.2.2 Työhakemusten vaihto

Eures-verkoston jäsenet ja yhteistyökumppanit varmistavat työnhakijoilta saatujen työhakemusten ja ansioluettelojen vaihdon kussakin maassa ja eri maiden välillä.

Eures-verkoston jäsenten ja yhteistyökumppanien on käsiteltävä työhakemuksia huolellisesti ja pidettävä työnhakijat niiden suhteen ajan tasalla:

— Silloin kun hakemukset toimitetaan suoraan työnantajalle, ilmoituksen laatijan olisi mahdollisuuksien mukaan tarkasteltava työnantajan kanssa ilmoitukseen saatuja vastauksia ja pyrittävä asianmukaisesti kannustamaan hakemusten esittämistä.

— Silloin kun hakemus tehdään paikallisen työnvälitystoimiston kautta tai Eures-neuvojan välityksellä, hakijoille on ilmoitettava heidän hakemustensa toimittamisesta työnantajalle.

Eures-koordinointitoimisto hyödyntää verkoston jäsenten ja yhteistyökumppanien käytännön kokemuksia kehittääkseen koko Euroopan käyttöön työhakemusten vakiomuodon, jolla parannetaan hakemusten selkeyttä, tarkoituksenmukaisuutta ja vertailtavuutta.

2.2.3 Tiedot elin- ja työoloista sekä työmarkkinoista

Eures-verkoston jäsenet vaihtavat säännönmukaisesti tietoja edustamiensa maiden elin- ja työoloista käyttäen III osassa tarkoitettua yhdenmukaista mallia, jonka avulla tietoja on helppo vaihtaa jäsenten ja yhteistyökumppanien kesken. Lisäksi niiden tehtävänä on helpottaa tietojen saantia työlainsäädännöstä, työsopimuksista ja sosiaalilainsäädännöstä.

I osassa tarkoitettujen liikkuvuuden esteiden säännönmukaisen seurannan ja arvioinnin lisäksi Eures-verkoston jäsenet vaihtavat säännöllisesti tietoja työmarkkinoiden tilasta ja suuntauksista alueittain, toiminta-aloittain sekä mahdollisuuksien mukaan työntekijöiden ammattipätevyyden mukaan.

Tietojen on oltava ajantasaisia, virheettömiä ja helposti saatavissa. Saatavuuden varmistamiseksi kaikki tiedot on toimitettava kyseisen maan virallisella kielellä sekä saksaksi, englanniksi ja ranskaksi.

Eures-verkoston jäsenet päivittävät säännönmukaisesti elin- ja työoloja koskevaa tietokantaa sekä työmarkkinatietokantaa sovittujen mallien ja rakenteiden mukaisesti ja sovitussa ajassa.

2.2.4 Työpaikkoja ja työvoiman liikkuvuutta koskevan EU:n yhteisen tietojärjestelmän perustamiseen ja ylläpitämiseen tarvittavia lisätietoja

Edellä mainittuihin seikkoihin liittyvä tiedonvaihto on osa ammattitaitoa ja työvoiman liikkuvuutta koskevaa integroitua eurooppalaista tietojärjestelmää.

Tarjottavien palvelujen ja tietojen kehittämiseksi Eures-koordinointitoimisto voi pyytää Eures-verkoston jäseniä ja yhteistyökumppaneita toimittamaan lisätietoja, jotka voisivat kiinnostaa työnhakijoita tai työnantajia. Tällä tavalla voidaan myös parantaa työpaikkoja ja oppimismahdollisuuksia koskevan tietokannan toimivuutta valtakunnallisesti ja muilla tasoilla. Tietokannat yhdistetään Euroopan tasolla ja sisällytetään edelleen Euresin verkkosivuille.

Lisäksi huolehditaan siitä, että muiden Euroopan tasolla toimivien verkostojen keräämät tiedot ovat saatavilla.

2.2.5 Tietojensaanti

Eures-verkoston jäsenet toimittavat välttämättömät tekniset välineet ja palvelut, kuten yleiseen käyttöön tarkoitetut atk-päätteet, jotta Eures- neuvojat ja verkoston asiakkaat pääsisivät käsiksi kyseisiin tietoihin.

2.2.6 Henkilötietosuoja

Eures-verkoston jäsenten ja yhteistyökumppanien on tiedonvaihdon ja tietojen käyttöön antamisen yhteydessä noudatettava asiaankuuluvia henkilötietojen suojaa koskevia säännöksiä.

2.3 Eures-verkoston henkilöstö, ammattipätevyys ja koulutus

Eures-järjestelmän menestys riippuu sekä tehokkaasta teknisestä verkostosta että pätevästä henkilöstöstä, joka on halukas valtioiden rajat ylittävään yhteistyöhön.

2.3.1 Eures-verkoston hallinto- ja neuvontahenkilöstö sekä muu henkilöstö

Kukin Eures-verkoston jäsen nimeää keskuudestaan Eures-verkoston hallinnosta vastaavan henkilön, joka:

— edistää liikkuvuutta Euroopassa yleensä ja erityisesti Eures-yhteistyötä organisaationsa toiminnassa,

— koordinoi Eures-toimintaa sekä valmistelee ja valvoo Eures-toimintasuunnitelmien toteutusta kyseisessä jäsenvaltiossa,

— varmistaa, että Eures-verkoston jäsen täyttää asetetut tavoitteet ja velvoitteet ajoissa,

— levittää tietoja Eures-neuvojille ja muille asiaankuuluville sidosryhmille,

— edustaa kyseistä jäsenorganisaatiota Eures-työryhmässä,

— antaa palautetta Eures-koordinointitoimistolle ja Eures-työryhmälle,

— antaa neuvoja perus- ja jatkokoulutukseen tai muuntyyppiseen koulutukseen mahdollisesti hakevien (tulevien tai jo palkattujen Eures-neuvojien tai muiden) löytämisestä.

Kunkin Eures-verkoston jäsenen on varmistettava, että sen vastuulla oleva palvelujen tarjoamiseen osallistuva henkilöstö on valmennettu ja koulutettu toiminnallisia tavoitteita silmällä pitäen ja täyttää edellä kuvatut vaatimukset ja velvoitteet.

Lisäksi Eures-verkoston jäsenten ja yhteistyökumppanien on nimettävä Eures-neuvojia, jotka toimivat verkoston jäsen- tai kumppanuusorganisaatioissa. Ammattipätevyyden osoittamiseksi Eures-neuvojien on äidinkielensä lisäksi osattava puhua englantia, ranskaa tai saksaa. Eures-neuvojien tehtävänä on:

— välittää liikkuvuuden asiantuntijoina työnantajille ja työnhakijoille tietoja tai koordinoida tiedonvälitystä, ohjata ammatinvalinnassa ja auttaa työnvälityksessä,

— auttaa integroimaan Eures-palvelut organisaatioonsa ja järjestää koulutusta ja tukea organisaation muulle henkilöstölle,

— edistää yhteistyötä Eures-verkostossa,

— edistää Eures-verkoston myönteistä julkisuuskuvaa toimimalla ammattimaisesti, kohteliaasti ja asiakaslähtöisesti.

Eures-neuvojilla on monenlaisia tehtäviä, joista muutamat saattavat edellyttää jonkinasteista erikoistumista.

Eures-verkoston hallinnosta vastaavat henkilöt ja Eures-yhteistyökumppanit, joiden palveluksessa Eures-neuvojat ovat, määrittävät Eures-neuvojien tehtävät ja Eures-toimintaan käytettävän ajan.

Jokaiselle nimitetylle Eures-neuvojalle on laadittava yksilöllinen tehtävänkuvaus, jota pidetään säännöllisesti ajan tasalla. Siitä sopivat yhdessä kaikki asianomaiset (Eures-neuvoja, Euresin hallinnosta vastaava henkilö, Euresin linjavastaava ja työmarkkinajärjestöjen edustajat, jos Eures-neuvojat kuuluvat sellaisiin). Yksilöllisten tehtävänkuvausten pohjalta voidaan sitten nimetä erityyppisten Eures-neuvojien koulutustarpeita ja opetuspolkuja.

Eures-verkoston jäsenet tai yhteistyökumppanit järjestävät Eures-neuvojilleen tehtävien suorittamiseen tarvittavat resurssit, joista mainittakoon erityisesti seuraavat:

— valtuutus Eures-tehtäviin, mieluimmin kokoaikaisesti, mutta vähintään puolet säännönmukaisesta kokoaikaa vastaavasta työajasta,

— työpaikan laitteet,

— tiedotukseen, ohjaukseen ja neuvontaan tarvittavat välineet,

— osallistuminen perus- ja jatkokoulutusjaksoihin (todettujen koulutustarpeiden ja sovitun oppimispolun mukaisesti).

2.3.2 Koulutus

Eures-verkoston jäsenet ja yhteistyökumppanit huolehtivat siitä, että Eures-verkoston hallinnosta vastaavilla henkilöillä, Eures-neuvojilla ja muulla henkilöstöllä, joka todennäköisesti osallistuu palvelujen tarjoamiseen, on asianmukainen ammattipätevyys ja koulutus.

Saatuaan ensin Eures-verkoston jäsenten järjestämää perehdytystä kaikkien potentiaalisten Eures-neuvojien on osallistuttava Euroopan tasolla järjestettävään peruskoulutusohjelmaan. Rajat ylittävässä koulutuksessa keskitytään tiettyihin aiheisiin, jotka mahdollisesti painottuvat rajat ylittäviin työmarkkinoihin.

On myös suositeltavaa, että kaikki Eures-verkoston hallinnosta vastaavat henkilöt, Eures-neuvojat ja muu palveluja tarjoava henkilöstö osallistuvat säännöllisesti (joko lähi- tai etäopetuksessa) jatkokoulutusjaksoihin todettujen koulutustarpeiden ja sovitun oppimispolun mukaisesti.

Eures-verkoston jäsenet ja yhteistyökumppanit osallistuvat verkoston erityyppisen jatkokoulutuksen organisointiin esimerkiksi järjestämällä yhteistyössä Eures-koordinointitoimiston kanssa vierailukäyntejä ja eri tehtäviin tutustumista toisten jäsenvaltioiden virkailijoille sekä seminaareja, konferensseja ja täydennyskoulutusohjelmia erikoistuneelle henkilöstölle.

2.4 Eures-suuntaviivat ja toimintasuunnitelmat

2.4.1 Eures-suuntaviivat

Joka kolmas vuosi Eures-koordinointitoimisto hyväksyy Eures-verkoston korkean tason strategiaryhmää kuultuaan verkoston toiminnan suuntaviivat, jäljempänä ’Eures-suuntaviivat’, seuraaviksi kolmeksi vuodeksi.

Eures-suuntaviivoissa asetetaan yleiset toimintatavoitteet kyseiseksi kaudeksi ja vahvistetaan edellytykset Euroopan yhteisöltä mahdollisesti saatavalle rahoitustuelle.

2.4.2 Toimintasuunnitelmat

Eures-verkoston jäsenet toimittavat joka kolmas vuosi toimintasuunnitelmansa seuraavalle kolmen vuoden jaksolle.

Toimintasuunnitelmat perustuvat Eures-suuntaviivoihin ja niissä on täsmennettävä seuraavat seikat:

— seuraavat, päätöksen 9 artiklassa säädetyt järjestelyt: a) Eures-verkoston jäsenen verkoston puitteissa toteuttamat tärkeimmät toimet, mukaan luettuina asetuksen (ETY) N:o 1612/68 17 artiklassa säädetyt valtioiden väliset, rajat ylittävät ja alakohtaiset toimet, b) asetuksen (ETY) N:o 1612/68 II osan täytäntöönpanoon osoitetut henkilö- ja talousresurssit, c) suunniteltujen toimien seuranta- ja arviointijärjestelyt, mukaan luettuina komissiolle vuosittain lähetettävät tiedot. Toimintasuunnitelmiin on lisäksi sisällyttävä arvio toimista ja edellisellä kaudella tapahtuneesta edistymisestä.

— selostus ja arvio strategisesta kehityksestä, jota kunkin Eures-suuntaviivan täytäntöönpano koko suuntaviivojen kattamana aikana edellyttää.

Tarvittaessa edellä mainittujen osatekijöiden olisi käsitettävä myös yhteistyö Eures-yhteistyökumppaneiden kanssa.

2.4.3 Valtioiden rajat ylittävään toimintaan sovellettavat erityissäännöt

Päätöksen 8 artiklan 2 kohdan a alakohdan ii alakohdassa säädetään, että Eures-verkoston jäsenten ja yhteistyökumppanien on kehitettävä yhdessä valtioiden rajat ylittävää yhteistyötä, jota järjestetään rajat ylittävien Eures-yhteistyökumppanuuksien ja/tai rajat ylittävän yhteistyön puitteissa.

Rajat ylittävän kumppanuuden päätehtävät ovat seuraavat:

1) Tarjota kumppanuuksien jäsenorganisaatioiden Eures-neuvojien ja muun henkilökunnan välityksellä asiakaspalveluita tämänhetkisille ja tuleville, säännöllisesti rajat ylittäville työmatkalaisille ja heidän työnantajilleen jakamalla ja vaihtamalla tietoja ja neuvoja avoimista työpaikoista ja työhakemuksista, rajaseutujen elin- ja työoloista sekä muista olennaisista työmarkkinatiedoista, esimerkiksi sosiaaliturvasta, verotuksesta ja työlainsäädännöstä.

2) Edistää työvoiman kysynnän ja tarjonnan kohtaamista rajat ylittävillä työmarkkinoilla ja luoda yhteisiä työnvälityspalveluita ja hankkeita sekä ohjata asiakkaita ammatillisista ja muista koulutusmahdollisuuksista kertoville tietolähteille.

3) Varmistaa katkeamaton tietovirta ja tietojenvaihto rajaseudulla toimivien Eures-neuvojien suorien ja säännöllisten yhteyksien avulla.

4) Seurata rajaseudulla esiintyviä liikkuvuuden esteitä ja esittää alueellisille, kansallisille ja Euroopan tason päättäjille sopiva ratkaisuja niiden poistamiseksi.

5) Koordinoida, edistää ja kehittää hankkeita, joiden tarkoituksena on parantaa työmarkkinatilannetta rajaseuduilla, mukaan luettuna yhteistoiminta muiden asiaan liittyvien ohjelmien kanssa, jotta rajat ylittävien yhteistyökumppanuuksien koordinointirakenteista tulisi itsenäisesti toimivia.

Luetteloon voidaan lisätä uusia tehtäviä paikallisten tilanteiden sekä taloudellisten olojen mukaan.

2.4.3.1 Rajat ylittävien Eures-yhteistyökumppanuuksien organisointi ja toiminta

Rajat ylittävään yhteistyökumppanuuteen kuuluvat kaikkien mukana olevien alueiden julkiset työnvälityspalvelut sekä Eures-verkoston jäsenten nimeämät ammatti- ja työnantajajärjestöt asianomaisten kansallisten sääntöjen ja käytäntöjen mukaisesti. Muita yhteistyökumppaneita voivat olla:

— alue- ja paikallisviranomaiset tai niiden liitot,

— ammatillisen koulutuksen organisaatiot sekä korkeakoulut tai ylemmän asteen oppilaitokset,

— muut asianmukaiset toimijat rajat ylittävillä työmarkkinoilla.

Kaikki osapuolet ovat sitoutuneet yhteistyökumppanuuden tavoitteisiin ja osallistuvat toiminnan rahoitukseen. Rajat ylittävät kumppanuudet katsotaan pysyviksi verkostoiksi, joilla on selkeästi määritellyt tavoitteet.

Rajat ylittävien Eures-kumppanuuksien tarjoamat palvelut käsittävät tietyn, valtioiden rajat ylittävän alueen Euroopan talousalueella ja Sveitsissä. Kumppanuuksien strategisesta ohjauksesta vastaa niiden omasta aloitteestaan nimeämä Eures-verkoston jäsen. Mukana olevien Eures-verkoston jäsenten hallintovastaavat (3) ovat myös jäseninä rajat ylittävän kumppanuuden ohjauskomiteassa, ja heillä on siellä äänioikeus.

2.4.3.2 Rajat ylittävien Eures-yhteistyökumppanuuksien järjestäytyminen

Kumppanuudet voivat itse vapaasti päättää sisäisestä organisaatiostaan moitteettoman ja tehokkaan varainhoidon sääntöjä noudattaen. Perustetaan ohjauskomitea, jossa kumppanuuteen osallistuvat organisaatiot ovat edustettuina. Siinä on oltava edustettuna myös se Eures-verkoston jäsen, joka on valittu antamaan kumppanuudelle strategista ohjausta. Ohjauskomitea on yhteistyökumppanuuden tärkein päättävä elin, joka huolehtii sen yhtenäisyydestä ja laatii strategiansa Eures-suuntaviivojen mukaisesti. Ohjauskomitea

— laatii esitykset rajat ylittävien Eures-yhteistyökumppanuuksien kolmivuotisiin ja vuotuisiin toimintasuunnitelmiin liitettävästä toiminnasta ja esittää talousarvion tämän toiminnan toteuttamiseksi tarvittavista varoista,

— varmistaa toiminnan tehokkaan seurannan ja arvioinnin sekä rahoituksen ja arvioi tuloksia säännöllisesti,

— nimittää koordinaattorin, joka varmistaa yhteistyökumppanuuden asianmukaisen toimivuuden.

2.5 Eures-verkoston kehittäminen

Eures-verkoston sujuvan toiminnan kannalta on erittäin tärkeää, että mahdolliset asiakkaat samoin kuin Eures-verkoston jäsen- ja yhteistyöorganisaatioissa aktiivisesti toimivat tietävät tarkasti, mitä verkostossa on tarjolla.

2.5.1 Viestintästrategia ja -suunnitelmat

Eures-koordinointitoimisto laatii Eures-verkoston jäsenten ja yhteistyökumppanien kanssa yleisen viestintästrategian, jolla varmistetaan verkoston johdonmukaisuus ja yhtenäisyys käyttäjien kannalta.

Eures-verkoston jäsenet kehittävät kokonaisstrategiaa noudattaen omat tiedotussuunnitelmansa ja liittävät ne kolmivuotisiin ja vuotuisiin kansallisiin Eures-toimintasuunnitelmiinsa.

Eures-verkoston yhteistyökumppanit osallistuvat Eures-verkoston jäsenten ja Eures-koordinointitoimiston suunnittelemaan tiedotus- ja viestintätoimintaan.

Eures-verkoston jäsenet ja yhteistyökumppanit varmistavat, että niiden toimittama tiedotus- ja viestintäaineisto on yhdenmukaista yleisen viestintästrategian sekä Eures-koordinointitoimiston välittämän tiedon kanssa.

2.5.2 Eures-logo

Eures-palvelumerkki ja sitä kuvaava logo ovat Euroopan komission omaisuutta. Eures-verkoston jäsenten ja yhteistyökumppanien on käytettävä sitä kaikessa Eures-verkostoon liittyvässä toiminnassaan.

Tiedotteiden, joissa on Eures-logo, on oltava Euroopan unionin politiikan ja etujen mukaisia ja tähdättävä Eures-verkoston tavoitteisiin.

Ainoastaan Eures-koordinointitoimisto voi antaa sivullisille luvan käyttää Eures-logoa, ja sen on tiedotettava luvan antamisesta Eures-verkoston jäsenille ja yhteistyökumppaneille. Näiden on ilmoitettava Eures-koordinointitoimistolle välittömästi logon väärinkäytöstä.

2.6 Eures-toiminnan seurannan ja arvioinnin periaatteet

Eures-verkoston jäsenet ja yhteistyökumppanit sitoutuvat Eures-palvelujen laadun ja tehokkuuden parantamiseksi seuraamaan ja arvioimaan kaiken vastuullaan olevan Eures-toiminnan laatua, määrää ja vaikutuksia.

Eures-verkoston jäsenet ja yhteistyökumppanit toimittavat Eures-koordinointitoimistolle säännöllisesti tiedot avoimina olevien työpaikkojen, käsiteltyjen työhakemusten ja työhön sijoitettujen määrästä verkostossa sovittujen yhteisten raportointimallien mukaisesti. Ne toimittavat myös tiedot muunlaisia neuvoja tiedustelevien asiakkaiden määrästä. Tähän kuuluvat tiedot yksilöityjen palvelujen sekä atk-välineiden käytöstä.

Eures-verkoston jäsenten ja yhteistyökumppanien kaikkiin toimiin ja hankkeisiin on liitettävä selkeä määritys tavoitteista ja indikaattoreista, joiden avulla voidaan arvioida, onko tavoitteet saavutettu Eures-suuntaviivojen mukaisesti. Näitä tavoitteita ja indikaattoreita on käytettävä Eures-koordinointitoimistolle säännöllisesti toimitettavissa kertomuksissa.

Kunkin Eures-verkoston jäsenen kolmivuotiseen toimintasuunnitelmaan on liitettävä yleisarvio Eures-verkoston tilasta kyseisessä maassa, mukaan luettuna arvio Eures- toiminnasta, sen palvelujen laadusta, asiakastyytyväisyydestä ja vaikutuksista.

Eures-koordinointitoimisto teettää ulkoisen arvion Euresin toiminnasta vähintään joka kolmas vuosi komission päätöksen tekemisestä alkaen.

III OSA

TIEDONVAIHDON YHTENÄINEN JÄRJESTELMÄ JA YHTEISET MALLIT

Tiedonvaihdon järjestelmät ja menetelmät ovat erittäin tärkeitä Eures-verkoston toiminnassa. Jäsenten ja yhteistyökumppanien on noudatettava työmarkkinoita ja liikkuvuutta koskevassa tiedonvaihdossa Eures-koordinointitoimiston tiiviissä yhteistyössä jäsenten ja kumppanien kanssa vahvistamaa yhtenäistä järjestelmää ja yhteisiä malleja.

Yhtenäinen järjestelmä koskee muun muassa seuraavia, tiedonvaihdon yleisiä piirteitä:

— vaihdettavan tiedon luonnetta,

— tiedonvaihdon tiheyttä,

— keinoja toimittaa tiedot kaikkien jäsenten ja yhteistyökumppanien saataville.

Yhteiset mallit koskevat kaikentyyppisen vaihdettavan tiedon sisältöä ja muotoa.

Eures-verkoston jäsenet tekevät yhteistyötä muiden asiaan liittyvien viranomaisten kanssa jäsenvaltioissaan varmistaakseen välitettävän tiedon keskinäisen täydentävyyden ja yhdenmukaisuuden.

Eures-verkoston jäsenet ja yhteistyökumppanit toimivat yhteistyössä kehittääkseen keinoja ja menetelmiä, joilla palveluja ja tietojärjestelmiä voidaan parantaa muun muassa uuden tietotekniikan avulla.

Tehty Brysselissä 26 päivänä lokakuuta 2010. Eures-koordinointitoimiston puolesta Robert VERRUE Pääjohtaja

(1) EYVL L 5, 10.1.2003, s. 16.

(2) Kolmansien maiden kansalaiset pääsevät palveluiden piiriin, jos heillä on oikeus työskennellä toisessa EU- tai Eta-valtiossa (tai Sveitsissä).

(3) Komission päätöksen 2003/8/EY 3 artiklan a kohdan mukaan Eures-verkoston jäsenet ovat jäsenvaltioiden julkisten työnvälityspalveluiden keskustoimistoja.